PMIndiaData/PMIndiaSum huggingface dataset:
नेपाल प्रस्थान करने से पहले प्रधानमंत्री का वक्तव्य

प्रधानमंत्री श्री नरेन्द्र मोदी के नेपाल प्रस्थान करने से पहले उनके वक्तव्य का मूल पाठ निम्नलिखित हैः ‘मैं नेपाल के प्रधानमंत्री माननीय के.पी. शर्मा ओली के निमंत्रण पर 11-12 मई, 2018 को नेपाल के दौरे पर रहूंगा। यह प्रधानमंत्री के रूप में मेरी तीसरी नेपाल यात्रा होगी। यह यात्रा नेपाल के साथ हमारे सदियों पुराने, अत्यंत करीबी एवं मैत्रीपूर्ण संबंधों को भारत और व्यक्तिगत रूप से मेरे द्वारा दी जाने वाली उच्च प्राथमिकता को दर्शाती है। पिछले माह प्रधानमंत्री श्री ओली की आधिकारिक भारत यात्रा के कुछ ही समय बाद मैं नेपाल दौरे पर जा रहा हूं। इस तरह की परस्पर उच्चस्तरीय एवं नियमित वार्ताएं ‘सबका साथ सबका विकास’ के सिद्धांत के अनुरूप ‘पड़ोसी पहले’ नीति के प्रति हमारी सरकार की प्रतिबद्धता को प्रतिबिंबित करती हैं। भारत और नेपाल ने पिछले कुछ वर्षों में आपस में मिलकर कई द्विपक्षीय कनेक्टिविटी एवं विकास परियोजनाओं को पूरा किया है और इसके साथ ही दोनों देशों की आम जनता के हित में व्यापक बदलाव लाने वाली पहल की हैं। प्रधानमंत्री ओली और मेरे पास परस्पर हित के मुद्दों के साथ-साथ विभिन्न क्षेत्रों में आपसी सहकारी साझेदारी की दिशा में प्रगति करने पर हाल ही में नई दिल्ली में हुई व्यापक परिचर्चाओं को आगे बढ़ाने का अच्छा अवसर होगा। मैं काठमांडू के अलावा जनकपुर और मुक्तिनाथ का दौरा करने का भी इंतजार कर रहा हूं। हर वर्ष इन दोनों ही स्थानों पर बड़ी संख्या में तीर्थयात्री जाते हैं। ये दोनों ही स्थल भारत और नेपाल की आम जनता के बीच प्राचीन एवं सुदृढ़ सांस्कृतिक और धार्मिक संबंधों के जीवंत प्रमाण हैं। नेपाल अब लोकतंत्र के सुदृढ़ होते लाभों और त्वरित आर्थिक प्रगति एवं विकास के नए युग में प्रवेश कर गया है, इसलिए भारत आगे भी नेपाल सरकार के ‘समृद्ध नेपाल, सुखी नेपाल’ विजन को साकार करने के लिए उसका अडिग साझेदार बना रहेगा। मैं नेपाल के राजनेताओं एवं मित्रों से अपनी भेंट का इंतजार कर रहा हूं। मुझे भरोसा है कि मेरी यात्रा से परस्पर हित, सद्भावना एवं समझ के आधार पर नेपाल के साथ कायम हमारी जन-केंद्रित साझेदारी और ज्यादा मजबूत होगी।
प्रधानमंत्री ने प्रथम राष्‍ट्रपति डॉ. राजेंद्र प्रसाद की जयंती पर उन्‍हें श्रद्धांजलि अर्पित की

प्रधानमंत्री श्री नरेन्‍द्र मोदी ने आज प्रथम राष्‍ट्रपति डॉ. राजेंद्र प्रसाद की जयंती पर उन्‍हें श्रद्धांजलि अर्पित की। प्रधानमंत्री ने कहा, “डॉ. राजेंद्र प्रसाद की जयंती पर उन्‍हें श्रद्धांजलि। हम राष्‍ट्र के प्रति उनकी अनुकरणीय सेवा को याद करते हैं।”
बुद्ध पूर्णिमा पर प्रधानमंत्री ने देशवासियों को शुभकामनाएं दीं

प्रधानमंत्री श्री नरेंद्र मोदी ने बुद्ध पूर्णिमा के पावन अवसर पर देशवासियों को शुभकामनाएं दी हैं । प्रधानमंत्री ने कहा कि “21 वीं सदी में भगवान बुद्ध की शिक्षाएं अत्यधिक प्रासंगिक हैं। उनका जीवन समाज से पीड़ा की समाप्ति एवं अन्याय दूर करने के लिए समर्पित था । उनकी दया भावना से वह लाखों लोगों के प्रिय बन गए । सभी को बुद्ध पूर्णिमा की शुभकामनाएं ।”
प्रधानमंत्री ने घरेलू टीका निर्माताओं के साथ बातचीत की

प्रधानमंत्री ने टीका निर्माताओं के प्रयासों की प्रशंसा की जिसके परिणामस्वरूप भारत ने 100 करोड़ टीकाकरण की बड़ी उपलब्धि हासिल की प्रधानमंत्री ने कहा कि देश को पिछले डेढ़ साल के दौरान सीखी गई अच्छी चीजों को संस्थागत बनाने की जरूरत है टीका निर्माताओं ने प्रधानमंत्री की दूरदर्शिता और गतिशील नेतृत्व की प्रशंसा की; सरकार और उद्योग जगत के बीच अभूतपूर्व समन्वय की भी सराहना की प्रधानमंत्री श्री नरेन्द्र मोदी ने आज लोक कल्याण मार्ग पर घरेलू टीका निर्माताओं के साथ बातचीत की। प्रधानमंत्री ने टीका निर्माताओं के प्रयासों की प्रशंसा की, जिसके परिणामस्वरूप देश ने 100 करोड़ टीकाकरण का मील का पत्थर पार कर लिया है और कहा कि उन्होंने भारत की सफलता की कहानी में एक बड़ी भूमिका निभाई है। उन्होंने महामारी के दौरान उनकी कड़ी मेहनत और उनके द्वारा दिए गए भरोसे की सराहना की। प्रधानमंत्री ने कहा कि देश को पिछले डेढ़ वर्षों के दौरान सीखी गई सबसे अच्छी चीजों को संस्थागत बनाने की जरूरत है और कहा कि यह वैश्विक मानकों के अनुरूप हमारी चीजों को बेहतर करने का एक अवसर है। उन्होंने कहा कि टीकाकरण अभियान की सफलता को देखते हुए पूरी दुनिया भारत की ओर देख रही है। उन्होंने यह भी कहा कि भविष्य की चुनौतियों का सामना करने हेतु तैयार रहने के लिए टीका निर्माताओं को लगातार मिलकर काम करना चाहिए। घरेलू टीका निर्माताओं ने टीकों के विकास की दिशा में निरंतर मार्गदर्शन और सहायता प्रदान करने में प्रधानमंत्री की दूरदर्शिता और गतिशील नेतृत्व की सराहना की। उन्होंने सरकार और उद्योग के बीच अभूतपूर्व सहयोग भावना व समन्वय की भी प्रशंसा की, जो पहले कभी नहीं देखे गए थे। टीके का उत्पादन करनेवाली कंपनियों ने इस पूरे प्रयास में सरकार द्वारा किए गए नियामकीय सुधारों, सरलीकृत प्रक्रियाओं, समय पर मंजूरी देने के साथ ही सरकार के दृष्टिकोण और सहायक प्रकृति की सराहना की। उन्होंने कहा किया कि अगर देश पुराने मानदंडों का पालन कर रहा होता, तो काफी देरी हो जाती और हम अब तक टीकाकरण के इस स्तर तक नहीं पहुंच पाते। श्री अदार पूनावाला ने सरकार द्वारा किए गए नियामक सुधारों की प्रशंसा की। श्री साइरस पूनावाला ने महामारी के दौरान प्रधानमंत्री के नेतृत्व की प्रशंसा की। डॉ. कृष्ण ईला ने कोवैक्सिन लेने के लिए और इसके विकास के दौरान निरंतर समर्थन और प्रेरणा के लिए प्रधानमंत्री को धन्यवाद दिया। श्री पंकज पटेल ने संयुक्त राष्ट्र महासभा में डीएनए आधारित टीके के बारे में बात करने के लिए प्रधानमंत्री को धन्यवाद दिया। सुश्री महिमा दतला ने प्रधानमंत्री के उस विजन की सराहना की जिससे देश को टीकाकरण की उपलब्धि हासिल करने में मदद मिली। डॉ. संजय सिंह ने टीका विकास के क्षेत्र में नवाचार और प्रतिगामी संयोजन के महत्व के बारे में बात की। श्री सतीश रेड्डी ने इस पूरे अभियान में सरकार और उद्योग के बीच अद्भुत सहयोग की सराहना की। डॉ राजेश जैन ने महामारी के दौरान सरकार के निरंतर संपर्क और संचार की सराहना की। बातचीत में सीरम इंस्टीट्यूट ऑफ इंडिया के श्री साइरस पूनावाला और श्री अदार पूनावाला; भारत बायोटेक इंटरनेशनल लिमिटेड के डॉ. कृष्ण ईला और सुश्री सुचित्रा ईला; जाइडस कैडिला के श्री पंकज पटेल और डॉ शेरविल पटेल; बायोलॉजिकल ई. लिमिटेड की सुश्री महिमा दतला और श्री नरेंद्र मंटेला; जेनोवा बायोफार्मास्युटिकल्स लिमिटेड के डॉ. संजय सिंह और श्री सतीश रमनलाल मेहता; डॉ रेड्डीज लैब के श्री सतीश रेड्डी और श्री दीपक सपरा, और पैनेसिया बायोटेक लिमिटेड के डॉ राजेश जैन और श्री हर्षित जैन, केंद्रीय स्वास्थ्य मंत्री, स्वास्थ्य राज्य मंत्री और रसायन एवं उर्वरक राज्य मंत्री भी बातचीत के दौरान उपस्थित थे।
प्रधानमंत्री ने पंडित दीनदयाल उपाध्‍याय के जयन्‍ती के अवसर पर उन्‍हें नमन किया

प्रधानमंत्री श्री नरेन्‍द्र मोदी ने पंडित दीनदयाल उपाध्‍याय को उनके जयन्‍ती के अवसर पर नमन किया। अपने संदेश में प्रधानमंत्री ने कहा – ‘पंडित दीनदयाल उपाध्‍याय जी की जयन्‍ती पर उन्‍हें शत्-शत् नमन। उनकी जयन्‍ती पर हमारे प्रेरणा स्रोत पंडित दीनदयाल उपाध्‍याय जी को स्‍मरण करता हूं।
प्रधानमंत्री ने बेंगलुरु में बॉश स्मार्ट कैंपस के उद्घाटन कार्यक्रम को वीडियो संदेश के माध्यम से संबोधित किया

प्रधानमंत्री श्री नरेन्द्र मोदी ने बॉश इंडिया की भारत में उपस्थिति के 100 वर्ष पूरे करने के अवसर पर वीडियो संदेश के माध्यम से कार्यक्रम को संबोधित किया। शुरुआत में, प्रधानमंत्री ने बॉश इंडिया को भारत में अपनी उपस्थिति के 100 वर्ष पूरे करने पर बधाई दी और भारत की स्वतंत्रता के 75वें वर्ष में हो रहे इस आयोजन के विशेष महत्व को रेखांकित किया। इस अवसर पर बॉश स्मार्ट कैंपस का उद्घाटन भी हुआ। प्रधानमंत्री ने कहा, “यह परिसर निश्चित रूप से भारत और दुनिया के लिए भविष्य के उत्पादों और समाधानों को विकसित करने में अग्रणी सिद्ध होगा।” प्रधानमंत्री ने चांसलर सुश्री मर्केल के साथ अक्टूबर 2015 में बेंगलुरू स्थित बॉश सुविधा केंद्र की अपनी यात्रा को भी याद किया। वर्तमान समय को प्रौद्योगिकी युग का नाम देते हुए और महामारी के दौरान प्रौद्योगिकी के लाभों को रेखांकित करते हुए, प्रधानमंत्री ने कहा कि तकनीक और नवाचार में और भी अधिक निवेश करना महत्वपूर्ण है। नवाचार और बड़े पैमाने के लिए बॉश की प्रशंसा करते हुए, प्रधानमंत्री ने सतत विकास की आवश्यकता पर प्रकाश डाला। श्री मोदी ने कहा, “पिछले 8 वर्षों में सौर ऊर्जा की स्थापित क्षमता लगभग 20 गुना बढ़ने से भारत का विकास पर्यावरण-अनुकूल होता जा रहा है।” प्रधानमंत्री ने भारत और देश से बाहर दोनों जगहों पर कार्बन-तटस्थता हासिल करने से जुड़ी बॉश की उपलब्धि की सराहना की। प्रधानमंत्री ने कहा कि आज भारत सबसे तेजी से बढ़ती प्रमुख अर्थव्यवस्थाओं में से एक है। पिछले दो वर्षों में निवेश बढ़ा है। “हमारे युवाओं को धन्यवाद, हमारा स्टार्ट-अप इको-सिस्टम दुनिया में सबसे बड़ों में से एक है। तकनीक की दुनिया में ही बहुत सारे अवसर हैं।” भारत सरकार हर गांव में उच्च गति की इंटरनेट सुविधा उपलब्ध कराने के लिए काम कर रही है। उन्होंने कहा, “डिजिटल इंडिया के हमारे विज़न में, सरकार के हर पहलू के साथ प्रौद्योगिकी को एकीकृत करना शामिल है। मैं दुनिया से इन अवसरों का उपयोग करने और हमारे देश में निवेश करने का आग्रह करूंगा।’’ इस महत्वपूर्ण अवसर पर प्रधानमंत्री ने बॉश से भारत में और अधिक कार्य करने के बारे में सोचने का आग्रह किया। निष्कर्ष के तौर पर प्रधानमंत्री ने कहा, “आने वाले 25 वर्षों के लिए लक्ष्य निर्धारित करें कि आपकी टीम क्या कर सकती है। 100 साल पहले बॉश जर्मनी की कंपनी बनकर भारत आया था। लेकिन आज यह उतना ही भारतीय है, जितना कि जर्मन। यह जर्मन इंजीनियरिंग और भारतीय ऊर्जा का बेहतरीन उदाहरण है। यह साझेदारी और मजबूत होती रहेगी।’’
प्रधानमंत्री ने मुंबई में एक इमारत के ढह जाने के कारण लोगों की जीवन क्षति पर दु:ख व्यक्त किया

प्रधानमंत्री श्री नरेन्द्र मोदी ने मुंबई में एक इमारत के ढह जाने के कारण लोगों की जीवन क्षति पर दु:ख व्यक्त किया। प्रधानमंत्री ने कहा, “मुंबई में इमारत का ढह जाना दु:खद है। इस दुर्घटना में मृत्यु को प्राप्त होने वाले लोगों के परिवारों के प्रति मेरी सांत्वना और घायल लोगों के स्‍वास्‍थ्‍य लाभ के लिए ईश्वर से कामना करता हूँ।”
प्रधानमंत्री 20-21 नवंबर को पुलिस मुख्यालय, लखनऊ में 56वें पुलिस महानिदेशक सम्मेलन में भाग लेंगे

प्रधानमंत्री श्री नरेन्द्र मोदी 20-21 नवंबर, 2021 को पुलिस मुख्यालय, लखनऊ में पुलिस महानिदेशकों (डीजीपी) और पुलिस महानिरीक्षकों (आईजीपी) के 56वें सम्मेलन में भाग लेंगे। दो-दिवसीय सम्मेलन संयुक्त प्रारूप में आयोजित किया जाएगा। राज्यों/केंद्र शासित प्रदेशों के डीजीपी और केंद्रीय सशस्त्र पुलिस बलों तथा केंद्रीय पुलिस संगठनों के प्रमुख लखनऊ में कार्यक्रम स्थल पर उपस्थित होकर भाग लेंगे, जबकि शेष आमंत्रित व्यक्ति आईबी/एसआईबी मुख्यालय में 37 विभिन्न स्थानों से वर्चुअल तौर पर इसमें भाग लेंगे। सम्मेलन में साइबर अपराध, डेटा गवर्नेंस, आतंकवाद विरोधी चुनौतियों, वामपंथी उग्रवाद, मादक पदार्थों की तस्करी में उभरते रुझान, जेल सुधार सहित कई मुद्दों पर चर्चा होगी। प्रधानमंत्री ने 2014 से डीजीपी सम्मेलन में गहरी दिलचस्पी ली है। पहले की प्रतीकात्मक उपस्थिति के विपरीत, वे सम्मेलन के सभी सत्रों में भाग लेकर स्वतंत्र और अनौपचारिक चर्चाओं को प्रोत्साहित करते हैं, जिससे शीर्ष पुलिस अधिकारियों को देश को प्रभावित करने वाले प्रमुख नीति-निर्धारण और आंतरिक सुरक्षा से जुड़े मुद्दों पर सीधे प्रधानमंत्री को जानकारी देने का अवसर मिलता है। प्रधानमंत्री के दृष्टिकोण के अनुसार, 2014 से वार्षिक सम्मेलन को दिल्ली से बाहर आयोजित किया गया है, जिसे परंपरागत रूप से दिल्ली में आयोजित किया जाता था। इसमें वर्ष 2020 का डीजीपी सम्मेलन एक अपवाद है, जिसे वर्चुअल तौर पर आयोजित किया गया था। सम्मेलन को 2014 में गुवाहाटी में, 2015 में धोर्डो, कच्छ की खाड़ी, 2016 में राष्ट्रीय पुलिस अकादमी, हैदराबाद, 2017 में बीएसएफ अकादमी, टेकनपुर, 2018 में केवड़िया और 2019 में आईआईएसईआर, पुणे में आयोजित किया गया था।
प्रधानमंत्री ने ऊनी टोपी बुनाई अभियान के लिए वायु सेना पत्नी कल्याण संघ की सराहना की

प्रधानमंत्री श्री नरेन्द्र मोदी ने आज वायु सेना पत्नी कल्याण संघ (एएफडब्ल्यूडब्ल्यूए) के प्रयासों की प्रशंसा की, जिन्होंने देश भर में स्थित सभी संगीनियों द्वारा ऊनी टोपी बुनाई अभियान चलाया, जिसका उद्देश्य समाज के वंचित सदस्यों को ऊनी टोपी वितरित करना था। संगिनियों द्वारा कुल 41541 टोपियां बुनी गईं। भारतीय वायुसेना के एक ट्वीट के जवाब में प्रधानमंत्री ने ट्वीट किया: “प्रशंसनीय प्रयास।”
प्रधानमंत्री ने बाढ़ की आपात स्थिति का सामना कर रहे म्‍यांमार के प्रति दुख और एकजुटता व्‍यक्‍त की

प्रधानमंत्री श्री नरेन्‍द्र मोदी ने बाढ़ की आपात स्थिति का सामना कर रहे म्‍यांमार के प्रति दुख और एकजुटता व्‍यक्‍त की है। प्रधानमंत्री ने कहा, “म्‍यांमार में विनाशकारी बाढ़ के बारे में जानकर बहुत अफसोस हुआ। जरूरत की इस घड़ी में भारत, म्‍यांमार के साथ कंधे से कंधा मिलाकर खड़ा है।” प्रधानमंत्री ने विदेश मंत्रालय द्वारा जारी प्रेस विज्ञप्ति का लिंक http://mea.gov.in/press-releases.htm?dtl/25655/Disaster+Relief+Support+to+Myanmar+in+response+to+Flood+Emergency भी शेयर किया है, जिसमें म्‍यांमार को बाढ़ की आपात स्थिति से निपटने के लिए भारत सरकार द्वारा दी गई आपदा राहत सहायता का विवरण दिया गया है।
कैबिनेट ने भारत और पुर्तगाल के बीच कृषि और इससे संबंधित क्षेत्रों में समझौता ज्ञापन पर हस्ताक्षर करने को मंजूरी दी

प्रधानमंत्री श्री नरेंद्र मोदी की अध्यक्षता में केंद्रीय मंत्रिमंडल ने भारत और पुर्तगाल के बीच कृषि और इससे संबंधित क्षेत्रों में समझौता ज्ञापन पर हस्ताक्षर करने को मंजूरी प्रदान कर दी है। इस करार के दायरे में इन क्षेत्रों से जुड़ी तमाम गतिविधियां आएंगी जिनमें वैज्ञानिक और तकनीकी जानकारी, पौधों से संबंधित व्यापार एवं संयंत्र के उत्पादन, पादप मुद्दों में सूचना के आदान प्रदान, प्रशिक्षण कार्यक्रम, सेमिनार और विशेषज्ञों व सलाहकारों की यात्राओं के आदान-प्रदान संबंधी मसले शामिल हैं। समझौते के तहत दोनों देशों के प्रतिनिधियों के एक संयुक्त कार्य समूह का गठन होगा, जो कृषि सहयोग के लिए ठोस प्रस्ताव, कृषि और उससे संबंधित क्षेत्रों में भावी सहयोग के लिए दिशानिर्देश और उसकी प्राथमिकताओं के विकास को लेकर सहयोग कार्यक्रम विकसित करने तथा उसके कार्यान्वयन की निगरानी करने के प्रावधान जैसे मुद्दों पर काम करेगा । हस्ताक्षर होने के तारीख से ही यह एमओयू प्रभावी हो जाएगा और यह पांच वर्षों के लिए वैध होगा। उसके बाद यह स्वतः अगले पांच वर्षों के लिए नवीनीकृत हो जाएगा। अगर कोई इसके लिए इच्छुक नहीं होगा तो इस समझौते की अवधि समाप्त होने से छह महीने पूर्व ही नोटिस देकर इसे खत्म कर सकेगा।
प्रधानमंत्री ने बदरपुर-फरीदाबाद मेट्रो लाइन का उद्घाटन किया

प्रधानमंत्री श्री नरेन्‍द्र मोदी ने आज कहा कि देश के लिए सेवानिवृत्‍त सैनिकों तथा देश के लिए शहीद होने वालों का सम्‍मान सर्वोपरि है। सेवानिवृत्‍त सैनिकों के लिए ‘वन रैंक वन पेंशन’ को लागू करने के अपने वादे को दोहराते हुए प्रधानमंत्री ने कहा कि केंद्र सरकार ने कल इसकी घोषणा कर अपना वायदा पूरा किया है। उन्‍होंने कहा कि इसे लागू करने में लगभग आठ हजार करोड़ रूपये से दस हजार करोड़ रूपये तक का खर्च आयेगा जो पहले लगाये गए अनुमानों से कहीं अधिक है। प्रधानमंत्री बदरपुर-फरीदाबाद मेट्रोलाइन के उद्घाटन समारोह में बोल रहे थे। प्रधानमंत्री ने इस बात पर खेद व्‍यक्‍त किया कि लोगों की प्रगति के लिए, लिए गए केंद्र सरकार के फैसलों पर भी राजनीति करना जैसे फैशन बन गया है। उन्‍होंने इस बात पर जोर दिया कि किसी को भी देश के जवानों और जनता को बहकाना नहीं चाहिए तथा कोई भी देश ‘राजनीति’ से नहीं बल्कि ‘राष्‍ट्रनीति’ से प्रगति करता है। प्रधानमंत्री ने कहा कि सेना का एक बहुत बड़ा हिस्‍सा हरियाणा से है, इसलिए ‘वन रैंक वन पेंशन’ की घोषणा से हरियाणा की अर्थव्‍यवस्‍था में महत्‍वपूर्ण सुधार होगा। उन्‍होंने जोर देकर कहा कि विकास सभी समस्‍याओं का एकमात्र समाधान है और केंद्र सरकार देश के विकास के लिए सभी आवश्‍यक कदम उठा रही है। उन्‍होंने जोड़ा कि अभी कुछ समय पहले सारा विश्‍व आर्थिक मंदी की चपेट में था लेकिन भारत की अर्थव्‍यवस्‍था स्थिर रही। उन्‍होंने कहा कि केंद्र सरकार तथा सभी राज्‍य सरकारों को विकास के लिए कंधा से कंधा मिलाकर काम करना होगा। उन्‍होंने 2022 तक सभी के लिए घर उपलब्‍ध कराने की अपनी प्रतिबद्धता भी दोहराई। प्रधानमंत्री मेट्रो से दिल्‍ली से फरीदाबाद गए और वापस आए। अपनी यात्रा के दौरान उन्‍होंने कई लोगों विशेषकर युवाओं से बातचीत की, जो उनके साथ यात्रा कर रहे थे।
प्रधानमंत्री 24 अक्टूबर को गुजरात में तीन प्रमुख परियोजनाओं का उद्घाटन करेंगे

प्रधानमंत्री गुजरात के किसानों के लिए ‘किसान सूर्योदय योजना’ का शुभारंभ करेंगे यू.एन. मेहता इंस्टीट्यूट ऑफ कार्डियोलॉजी एंड रिसर्च सेंटर के साथ जुड़े पीडियाट्रिक हार्ट हॉस्पिटल का उद्घाटन करेंगे गिरनार में रोपवे की शुरुआत करेंगे प्रधानमंत्री श्री नरेन्द्र मोदी 24 अक्टूबर को गुजरात में तीन प्रमुख परियोजनाओं का वीडियो कॉन्फ्रेंसिंग के माध्यम से उद्घाटन करेंगे। वह गुजरात के किसानों के लिए ‘किसान सूर्योदय योजना’ का भी शुभारंभ करेंगे। प्रधानमंत्री अहमदाबाद के सिविल अस्पताल में यू.एन. मेहता इंस्टीट्यूट ऑफ कार्डियोलॉजी एंड रिसर्च सेंटर के साथ पीडियाट्रिक हार्ट हॉस्पिटल और टेली-कार्डियोलॉजी के लिए एक मोबाइल एप्लीकेशन का उद्घाटन करेंगे। वह इस अवसर पर गिरनार में एक रोपवे परियोजना का भी उद्घाटन करेंगे। ‘किसान सूर्योदय योजना’ सिंचाई के लिए दिन में बिजली आपूर्ति के लिए, मुख्यमंत्री श्री विजय रूपाणी के नेतृत्व में गुजरात सरकार ने हाल ही में किसान सूर्योदय योजना’की घोषणा की थी। इस योजना के तहत, किसान सुबह 5 बजे से रात 9 बजे तक बिजली पा सकेंगे। राज्य सरकार ने 2023 तक इस योजना के तहत पारेषण अवसंरचना स्थापित करने के लिए 3500 करोड़ रुपये का बजट आवंटित किया है। परियोजना के तहत 220 किलोवाट क्षमता वाले सब स्टेशन के साथ ही 3490 सर्किट किलोमीटर लंबी के 234 ‘66 – किलोवाट क्षमता वाली पारेषण लाइनें लगाई जाएंगी। 2020-21 के लिए दाहोद, पाटन, महिसागर, पंचमहल, छोटा उदेपुर, खेड़ा, तापी, वलसाड, आनंद और गिर-सोमनाथ को योजना के तहत शामिल किया गया है। शेष जिलों को 2022-23 तक चरणबद्ध तरीके से कवर किया जाएगा। यू.एन. मेहता इंस्टीट्यूट ऑफ कार्डियोलॉजी एंड रिसर्च के साथ संबद्ध पीडियाट्रिक हार्ट हॉस्पिटल प्रधानमंत्री यू.एन. मेहता इंस्टीट्यूट ऑफ कार्डियोलॉजी एंड रिसर्च सेंटर के साथ जुड़े पीडियाट्रिक हार्ट हॉस्पिटल का भी उद्घाटन करेंगे और इसके साथ ही अहमदाबाद के सिविल अस्पताल में टेली-कार्डियोलॉजी के लिए एक मोबाइल एप्लीकेशन की शुरुआत करेंगे। यू.एन. मेहता इंस्टीट्यूट विश्व के उन चुनिदा अस्पतालों में से एक है जो विश्वस्तरीय चिकित्सा अवसंरचना और चिकित्सा सुविधाओं में लैस है। यूएन मेहता इंस्टीट्यूट ऑफ कार्डियोलॉजी का 470 करोड़ रुपये की लागत से विस्तार किया जा रहा है। विस्तार परियोजना के पूरा होने के बाद यहां बिस्तरों की संख्या 450 से बढ़कर 1251 हो जाएगी। संस्थान देश का सबसे बड़ा एकल सुपर स्पेशलिटी कार्डियक शिक्षण संस्थान भी बन जाएगा और दुनिया के सबसे बड़े एकल सुपर स्पेशिएलिटी कार्डियक अस्पतालों में से एक होगा। संस्थान की इमारत भूकंप रोधी बनाई गई है जिसमें अग्निशमन हाइड्रेंट प्रणाली और फायर मिस्ट सिस्टम जैसी सुरक्षा सुविधाएं दी गई हैं। इसके अनुसंधान केंद्र में देश का पहला ऐसा उन्नत कार्डियक आईसीयू होगा, जो वेंटिलेटर, आईएबीपी, हेमोडायलिसिस, ईसीएमओ आदि सुविधाओं वाला होगा। संस्थान मे 14 ऑपरेशन सेंटर और 7 कार्डियक कैथीटेराइजेशन लैब भी शुरू किए जाएंगे। गिरनार रोपवे प्रधानमंत्री द्वारा 24 अक्टूबर, 2020 को गिरनार में रोपवे का उद्घाटन करने के साथ ही गुजरात एक बार फिर वैश्विक पर्यटन मानचित्र पर उभर आएगा। शुरुआत में इसमें आठ लोगों को ले जाने की क्षमता वाले 25-30 कैबिन होंगे। इस रोपवे में 2.3 किलोमीटर की दूरी केवल 7.5 मिनट में कवर की जाएगी। पर्यटक इस रोपवे पर यात्रा करते समय गिरनार पर्वत के आस-पास के प्राकृतिक सौंदर्य के दर्शन कर सकेंगे।
प्रधानमंत्री ने हंगरी के संसदीय चुनावों में मिली जीत पर प्रधानमंत्री श्री विक्टर ओर्बन को बधाई दी

प्रधानमंत्री श्री नरेन्द्र मोदी ने हंगरी के संसदीय चुनावों में मिली जीत पर प्रधानमंत्री श्री विक्टर ओर्बन को बधाई दी है। एक ट्वीट में प्रधानमंत्री ने कहा; "हंगरी के संसदीय चुनावों में आपकी जीत पर बधाई, प्रधानमंत्री विक्टर ओर्बन। भारत-हंगरी के घनिष्ठ और मैत्रीपूर्ण संबंधों को और मजबूत करने के लिए आपके साथ काम करना जारी रखने के लिए तत्पर हूँ।"
उत्‍तर प्रदेश, महाराष्‍ट्र, पश्‍चिम बंगाल और जम्‍मू एवं कश्‍मीर में 23 गैर-लाइसेंसी जिला केंद्रीय सहकारी बैंकों के पुनरुद्धार की योजना

प्रधानमंत्री नरेन्‍द्र मोदी की अध्‍यक्षता में आयोजित मंत्रिमंडल की बैठक में निम्‍नलिखित को मंजूरी दी गई:- (1) चार राज्‍यों में 23 गैर-लाइसेंसी जिला केंद्रीय सहकारी बैंकों (डीसीसीबी) के पुनरुद्धार की योजना के क्रियान्‍वयन को मंजूरी दी गई। इनमें उत्‍तर प्रदेश के 16, जम्‍मू-कश्‍मीर के तीन, महाराष्‍ट्र में तीन और पश्‍चिम बंगाल का एक बैंक शामिल हैं। इस योजना के अंतर्गत, इन 23 डीसीसीबी के पुनरुद्धार के लिए 2375.42 करोड़ रुपये कुल पूंजी की आवश्‍यकता होगी, जिसमें से 673.23 करोड़ रुपये केंद्र सरकार और 1464.59 करोड़ रुपये संबंधित राज्‍य सरकारें देंगी, जबकि नाबार्ड से 237.54 करोड़ रुपये मिलेंगे। (2) केंद्र सरकार अपना हिस्‍सा नाबार्ड के माध्‍यम से ब्‍याज-मुक्‍त ऋण के रूप में देगी, जो आगे चलकर योजना की शर्तों को पूरा करने पर अनुदान में बदल जाएगा। शर्तों के तहत इन सहकारी बैंकों को 31 मार्च, 2017 तक गैर-निष्‍पादित संपत्‍तियों (एनपीए) को वर्तमान का आधा करना होगा और अगले दो वर्षों के लिए जमा में 15 फीसदी की बढ़ोतरी दर्ज करनी होगी, निगरानी योग्‍य मासिक कार्य योजना का प्रारूप तय करना होगा, सही एवं समुचित शर्तों को पूरा करते हुए सक्षम सीईओ नियुक्‍त करने होंगे। साथ ही कंपनी नियंत्रण प्रणाली भी लागू करना होगा। नाबार्ड की ओर से संबंधित राज्‍य सरकारों को ऋण के रूप में सहयोग मिलेगा, जो नाबार्ड अधिनियम, 1981 की धारा 27 के तहत होगा। इस योजना से इन सहकारी बैंकों के पुनरुद्धार में मदद मिलेगी। इसके परिणामस्‍वरूप जमाकर्ताओं के हित सुरक्षित होंगे तथा किसानों की ऋण संबंधी जरूरतों की पूर्ति भी होगी। एक बार उठ खड़ा होने के बाद ये सहकारी बैंक ग्रामीण इलाकों में अपना परिचालन जारी रखने के लिए भारतीय रिजर्व बैंक से लाइसेंस हासिल करने के पात्र बन जाएंगे। साथ ही ये आरबीआई द्वारा निर्धारित सीआरएआर हासिल कर पाने में सक्षम हो जाएंगे। इसका अर्थ है 31 मार्च, 2015 तक सात प्रतिशत तथा 31 मार्च, 2017 तक नौ प्रतिशत सीआरएआर। इस योजना के क्रियान्‍वयन के लिए, केंद्र सरकार, संबंधित राज्‍य सरकारों तथा नाबार्ड के बीच सहमति ज्ञापन (एमओयू) के रूप में त्रिपक्षीय समझौते पर हस्‍ताक्षर होंगे। एमओयू में शर्तें एवं जिम्‍मेदारियों का उल्‍लेख किया जाएगा। योजना के क्रियान्‍वयन के दौरान नाबार्ड और आरबीआई द्वारा इन 23 गैर-लाइसेंसी डीसीसीबी की गहन निगरानी भी की जाएगी, ताकि ये योजना में निर्धारित समय सीमा के भीतर लाइसेंस संबंधी शर्तों और जरूरतों को पूरा कर सकें। जिन जगहों पर ये डीसीसीबी हैं, उनकी सूची निम्‍न प्रकार से हैं:- उत्‍तर प्रदेश:- (1) देवरिया (2) बहराइच (3) सिद्धार्थ नगर (4) सुल्‍तानपुर (5) जौनपुर (6) हरदोई (7) बस्‍ती (8) बलिया (9) आजमगढ़ (10) गोरखपुर (11) फतेहपुर (12) सीतापुर (13) वाराणसी (14) इलाहाबाद (15) गाजीपुर (16) फैजाबाद महाराष्‍ट्र:- (17) बुलढाणा (18) नागपुर (19) वर्धा जम्‍मू-कश्‍मीर:- (20) बारामुला (21) अनंतनाग (22) जम्‍मू पश्‍चिम बंगाल:- (23) बीरभूम
प्रधानमंत्री ने कक्षा 9 की छात्रा इशिता द्वारा पीपीसी पर बनायी गयी पेंटिंग की प्रशंसा की

प्रधानमंत्री श्री नरेन्द्र मोदी ने केंद्रीय विद्यालय, अंबाला कैंट की कक्षा 9 की छात्रा सुश्री इशिता द्वारा ‘परीक्षा पर चर्चा’ 2023 पर बनाई गई पेंटिंग की सराहना की है। केवी संगठन के एक ट्वीट के जवाब में प्रधानमंत्री ने ट्वीट किया: “बहुत खूब! चित्रों के माध्यम से परीक्षा के समय विद्यार्थियों की दिनचर्या की बेहतरीन प्रस्तुति।”
2014-15 और 2015-16 के लिए लाभांश दर और अन्य सहायक मामलों पर रेलवे कन्वेंशन कमेटी (2014) की पहली रिपोर्ट की सिफारिशों को अपनाने के लिए प्रस्ताव

प्रधानमंत्री श्री नरेन्द्र मोदी ने रेलवे कन्वेंशन कमेटी की सिफारिशों को अपनाने की मंजूरी दे दी है। प्रधानमंत्री ने 2014-15 और 2015-16 के लिए रेलवे कन्वेंशन कमेटी (2014) की सिफारिशों को अपनाने के लिए संसद के दोनों सदनों में प्रस्ताव पेश करने की मंजूरी दे दी है। 2014-15 और 2015-16 के लिए इन सिफारिशों के तहत सामान्य राजस्व की लाभांश दर क्रमशः 5 और 4 फीसदी रखी गई है। यह दर सामान्य राजस्व से रेलवे में लगाई गई पूंजी (इसमें लाभांश मुक्त पूंजी शामिल नहीं है) पर लागू होगी। इससे रेलवे कन्वेंशन कमेटी (2014) की पहली रिपोर्ट के पैरा 5,6,9,11,12,13,14,15,16,17,18 और 19 की सिफारिशें लागू हो सकेंगी।
प्रधानमंत्री ने स्वच्छ भारत मिशन के शुभारंभ की तैयारियों की समीक्षा की

प्रधानमंत्री, श्री नरेन्द्र मोदी आज कहा कि मिशन स्वच्छ भारत पूरे देश का एजेंडा बन ना चाहिए। 2 अक्टूबर को शुरू होने वाले इस महा अभियान का लक्ष्य 2019 तक स्वच्छ भारत बनाना है। प्रधानमंत्री, मिशन स्वच्छ भारत के शुभारंभ की तैयारियों की समीक्षा के लिए एक उच्च स्तरीय बैठक की अध्यक्षता कर रहे थे। श्री मोदी ने कहा कि 2 अक्टूबर को होने वाली गतिविधियां राष्ट्रीय राजधानी दिल्ली में केवल प्रधानमंत्री के आयोजन तक ही सीमित नहीं रहनी चाहिए। श्री मोदी ने कहा कि सफाई से संबधित गतिविधियां देश भर में प्रत्येक गांव में की जानी चाहिए, उन्होंने इस मिशन को सफल बनाने के लिए राज्य सरकारों के साथ मिलकर काम करने के लिए आवश्यकता पर बल दिया। उन्होंने कहा कि स्वच्छ भारत के लिए गांधीजी हमारे प्रेरणा होने चाहिए। प्रधानमंत्री ने ग्राम स्तर से लेकर सभी स्तरों पर मिशन स्वच्छ भारत को कानूनी तौर पर स्थापित करने की आवश्यकता पर प्रकाश डाला। उन्होंने ग्रामीण विकास मंत्रालय से सबसे अच्छा प्रदर्शन करने वाले गांवों की संभावनाओं का पता लगाने को कहा। उन्होंने सरकारी कार्यालयों में भी सफाई के मानक स्थापित करने को कहा। प्रधानमंत्री ने सरपंचों, सांसदों, विधायकों आदि सहित विभिन्न जनप्रतिनिधियों के लिए विशिष्ट भूमिकाएं बनाने के महत्व को रेखांकित किया। इस अवसर पर शहरी विकास मंत्रालय, ग्रामीण विकास, मानव संसाधन विकास और सूचना एवं प्रसारण सहित विभिन्न केंद्रीय मंत्रालयों ने मिशन पर अपने विचारों को प्रस्तुत किया। गंगा और उसकी सहायक नदियों के किनारे सटे कस्बों को स्वच्छ भारत अभियान में सर्वोच्च प्राथमिकता दी जाएगी।
प्रधानमंत्री ने श्री लालजी टंडन के निधन पर शोक व्यक्त किया

प्रधानमंत्री श्री नरेन्‍द्र मोदी ने आज मध्य प्रदेश के राज्यपाल श्री लालजी टंडन के निधन पर शोक व्यक्त किया। श्री नरेन्द्र मोदी ने एक ट्वीट में लिखा है, ‘श्री टंडन संवैधानिक मामलों के अच्छे ज्ञाता थे।’ प्रधानमंत्री ने कहा, ‘श्री लालजी टंडन को समाज सेवा के लिए उनके अथक प्रयासों हेतु सदैव स्मरण किया जाएगा। उन्होंने एक प्रभावकारी प्रशासक के रूप में अपनी विशिष्‍ट पहचान बनाई एवं लोक कल्याण को सदैव विशेष महत्व दिया। उनके निधन से मर्माहत हूं।’ प्रधानमंत्री श्री नरेन्‍द्र मोदी ने पूर्व प्रधानमंत्री स्वर्गीय श्री अटल बिहारी वाजपेयी के साथ श्री टंडन के लंबे जुड़ाव को भी स्‍मरण किया।